Adaptiv demensscreening

Adaptiv demensscreening (ADS) er et spørreskjema for å oppdage demens ved Alzheimers sykdom hos personer med utviklingshemning.

ADS er en oversettelse av «The Adaptive Behaviour Dementia Questionnaire (ABDQ)», utviklet av Prasher V, Farooq A, Holder R (2004). Oversatt med tillatelse av Elsevier Global Rights, Oxford, England. Oversatt og bearbeidet til norsk av Frode K. Larsen og Øyvind Kirkevold, Nasjonalt kompetansesenter for aldring og helse (2013). Spørreskjemaet er testet og tilpasset norske forhold.

ADS består av en veileder og et spørreskjema som kartlegger endringer i funksjon siste 2 måneder. Det samler informasjon om hvordan en person fungerer nå sammenlignet med tidligere normalt nivå. Med «normalt» menes når personen var ved god helse og før det oppsto problemer som gjør at det er mistanke om demens.

ADS fylles ut av to tjenesteytere som har kjent personen siste år og deltatt i daglig omsorg i løpet av siste to måneder. Etter utfylling skal svar vektes og omregnes.

ADS er bare en av flere kilder til informasjon som lege eller spesialisthelsetjeneste trenger for å stille en eventuelt diagnose. Resultatene av denne screeningen skal dermed formidles til lege eller spesialisthelsetjeneste!

Verktøyet er standardisert, og kan ikke endres. Det er gratis å laste ned og bruke. Det finnes i to versjoner: en trykt og en elektronisk versjon.

[Her finner du spørreskjemaet Adaptiv demensscreening](https://www.aldringoghelse.no/skalaer-og-tester/%22%20%5Cl%20%22adaptiv-demensscreening)